সবশেষে কবির নামের বানান এবং উচ্চারণসংক্রান্ত বিষয় নিয়ে একটু না বললেই নয়। আমি নিজেই কবির নাম অন্যত্র লিখেছি এভাবে— ভিসেন্তে আলেইহান্দ্রে। সে ক্ষেত্রে অবশ্য আমি প্রভাবিত হয়েছি ওই নামের ইংরেজি এবং ‘চিকানো’ (মার্কিন যুক্তরাষ্ট্রের ‘মেক্সিকান’ অধিবাসী) উচ্চারণের দ্বারা। কিন্তু স্প্যানিশ ভাষায় সচরাচর যেভাবে সেই নাম উচ্চারিত হয়, তার কাছাকাছি আসে এই বানান—বিসেন্তে আলেকজান্দ্রে—যদিও এও সত্য যে, স্পেন এবং লাতিন আমেরিকা জুড়ে স্প্যানিশ ভাষায় বিভিন্ন শব্দ এবং নামের উচ্চারণ মোটেই অভিন্ন নয়। আর সেটাই তো স্বাভাবিক। তো, পড়ুন আমার অনুবাদে বিসেন্তে আলেকজান্দ্রের কবিতা। কবিতাগুলো নির্বাচিত হয়েছে তাঁর বিভিন্ন কাব্যগ্রন্থ থেকে।